钦定古今图书集成/明伦汇编/官常典/第679卷 > 韦谔
## 钦定古今图书集成/明伦汇编/官常典/第679卷 > 韦谔

按《唐书韦凑传》：凑子见素，见素子谔，历京兆府司录
参军。国忠之死，军聚不解。陈元礼请杀贵妃以安众，
帝意犹豫。谔谏曰：“臣闻以计胜色者昌，以色胜计者
亡。今宗庙震惊，陛下弃神器，奔草莽，惟割恩以安社
稷。”因叩头流血。帝寤，赐妃死，军乃大悦。擢谔御史中
丞，为置顿使。乘舆将行，或曰国忠死，不可往蜀，请之
河、陇。或请幸太原、朔方、凉州，或曰：“如京师，杂然不一。”
帝心向蜀，未能言。谔曰：“今兵少，不能捍贼，还京非万全计。不如至扶风，徐图去就。”帝问于众，众然之，遂至
扶风，乃决西幸。后终给事中。